HØRINGSSVAR vedr. besparelser på SANGKRAFT AARHUS.

Det er med stor bekymring, at jeg i besparelsesforslaget fra Aarhus kommune ser tiltag, der direkte berører sangglade børn i kommunen. Der er gennem snart 10 år blevet opbygget og udviklet et samarbejde mellem skolekor/skolebørn og Sangkraft Aarhus, hvor børnene har fået øjnene op for den glæde man sammen får ved at synge i kor. Nyere forskning har vist, at sang giver bedre trivsel, og er til stor støtte ved manglende selvværd, selvtillid mm - kort sagt, det mentale helbred styrkes! De store årlige fælleskoncerter i musikhus og domkirke, - i samarbejde med professionelle musikere og dirigenter, har således blandt børnene skabt stor glæde og ikke mindst interesse for den levende klassiske musik.

Sangkraft har haft stor betydning for rekruttering af nye unge sangere og dermed fødekæden for uddannelse af musikere, sangere/vokalgrupper og dirigenter i Danmark. Talrige eksempler og navne kunne nævnes. Som mangeårig underviser ved Skt. Clemens drengekor og docent i sang ved Det jyske Musikkonservatorium, har jeg tydeligt, og med stor glæde, kunne mærke denne udvikling, som jeg håber vil fortsætte. Det er vigtigt, og jeg håber derfor, at man vil frafalde dette spareforslag.

Med venlig hilsen

Lars Thodberg Bertelsen Docent og operasanger